**J E G Y Z Ő K Ö N Y V**

**TESKÁND KÖZSÉG ÖNKORMÁNYZAT KÉPVISELŐTESTÜLETE**

**2016. JÚNIUS 21-I RENDES ÜLÉSÉRŐL.**

**Határozatok:**

**41/2016. (VI. 21.)**

**J E G Y Z Ő K Ö N Y V**

Készült Teskánd Község Önkormányzat Képviselőtestülete 2016. június 21-i rendes üléséről.

Jelen vannak: Tóth Istvánné polgármester, Bogár István, Dormán Jenő,

Sipos László, Patakiné Sümegi Mária Erzsébet képviselők,

Fazekas István jegyző, Darabos Balázsné jegyzőkönyvvezető.

Távol voltak: Simon Viktória, Vizlendvai László képviselők.

Tóth Istvánné polgármester köszöntötte a megjelenteket, megállapította, hogy az ülés határozatképes, jegyzőkönyvvezetőnek javasolta Darabos Balázsnét, hitelesítőknek pedig Sipos László és Patakiné Sümegi Mária Erzsébet képviselőket.

Tóth Istvánné polgármester javaslatot tett az ülés napirendjére.

**N A P I R E N D:**

1. Vis maior pályázati lehetőség beadásáról tájékoztató

Előadó: Tóth István Jánosné polgármester

**2.** Egyéb ügyek

**Zárt ülés:**

**3.** A polgármester beszámolója az elmúlt ülés óta polgármesteri hatáskörben hozott

döntésekről

Előadó: Tóth István Jánosné polgármester

A napirendi javaslatot a képviselőtestület tagjai egyhangúlag elfogadták.

1./ **Vis maior pályázati lehetőség beadásáról tájékoztató**

Előadó: Tóth István Jánosné polgármester

Tóth Istvánné polgármester tájékoztatta a képviselőtestületet a 2016. június 5-i felhőszakadás következtében kialakult helyzetről.

Vasárnap a délutáni órákban nagy mennyiségű eső, hosszú időn keresztül zúdult a településre, ennek következtében úgynevezett „villám árvíz” alakult ki. A gyorsan és nagy mennyiségben leesett eső mellett az iszap is elöntötte a település több pontját. Ez a két elem megrongálta az utakat, parkolókat, útpadkákat, mederlapokat mosott el, rongált meg. Az iszap, a víz betört a tanuszodás óvoda tornatermébe, uszodába valamint a gépházba. Erejét és mennyiségét jól mutatja, hogy ennek ajtaját tokostól fordította ki helyéről. Tönkre mentek a szivattyúk, a tornatermi eszközök, egyéb felszerelések. Az udvar és a parkoló iszappal telt meg.

A rongálással érintett ingatlanok: tanuszodás óvoda 47/2; Hivatal előtti út Rákóczi u. 3.81 hrsz.; Petőfi köz 23 hrsz.; Rákóczi u. 48/1,66; Toldi u.8/14 hrsz.; Alsómező u. 087 hrsz.; Hivatali parkoló Rákóczi u. 3. 82/4 hrsz.; 181/30 hrsz. bekötő út (Hajnal-Virág u.); 181/8 hrsz. kimosott mederlapok (Hajnal-Virág u.)

A falu több pontját iszap áradat és víz borította el.

Az uszodai gépházból a víz szivattyúzása a karbantartó és az önkormányzati alkalmazottak segítségével azonnal megkezdődött. Még aznap este sikerült a tornaterem sár és vízmentesítését megoldani. Hétfőn a munka az önkormányzati alkalmazottak és a dolgozók segítségével folytatódott.

A biztosító felé a káreseményt jeleztük és ugyanakkor vis maior igényt nyújtottunk be a károk rendezésére. Majd részletesen ismertette a vis maior támogatási igény folyamatát. Érkeztek lakossági bejelentések a Virág utcából arra hivatkozással, hogy a vízelvezető árkok nem voltak kitisztítva. Az árkok tisztítása megtörtént ilyen csapadék mennyiség esetén nem bírják el a hirtelen zúduló csapadék mennyiséget. Kérték az árok megvizsgálását Vas megyei szakértő bevonásával.

A Mátyás király és a Toldi utcák vízelvezetési nem megoldott, ott is okozott problémát a nagy mennyiségű csapadék. A Toldi utcában épülő lakóház tulajdonosa kiárkolt a háza előtt és a csapadékvíz a Petőfi közben zúdult le. Ezen problémára is megoldást kell keresni az tudott, hogy itt az egyik tulajdonos nem járult hozzá a vízelvezetés megoldásához.

Patakiné Sümegi Mária Erzsébet a Virág és Május 1. utca érintett lakók a csapadékvíz elvezetéssel kapcsolatos egyeztetésre eljöttek-e?

Tóth Istvánné polgármester az érintettek eljöttek a megbeszélésre. A Május 1,. utcai lakók nyitottak arra, hogy a kertjük végében legyen árok.

Sipos László meg lett-e nézve, hogy a Virág utcai telkek eladásakor vízelvezető árok volt-e a szerződésben?

Tóth Istvánné a tulajdonosok szerint ez nem szerepelt a szerződésben.

Az iskola mögötti sár a szántóföldekről zúdult le ennek megakadályozása csak egy záportározó megépítésével volna lehetséges, amelynek költsége kb. 1,5 millió forint lenne.

Tóth Istvánné polgármester véleménye szerint a Toldi és Mátyás király utcák vízelvezetése lenne az elsődleges feladat amelyet meg kellene oldani.

A javaslatot a képviselőtestület tagjai támogatták.

2./ **Egyéb ügyek**

a./ Volt templom épület megvétele

Tóth Istvánné polgármester elmondta, hogy az elmúlt ülésen hozott döntésnek megfelelően az alpolgármesterrel tárgyaltak az egyházközséggel és kérték a vétellel kapcsolatos álláspontjukat és az eladási árat egyeztessék.

Az egyházközségtől az ajánlat megérkezett, amelyet ismertetett. Nem hiszi, hogy ennyi pénze az önkormányzatnak van erre. Az épületen jelentős felújításokat kellene végezni először is tetőcsere, amely több mint 3 millió forintba kerülne.

Bogár István ezért az összegért 100 m2-es új épületet lehetne építeni. Javasolta, hogy az önkormányzat a vételi szándéktól álljon el.

Szavazásra került sor, amelynek eredményeként a képviselőtestület egyhangúlag / 5 igen szavazattal / a következő határozatot hozta:

**Teskánd Község Önkormányzata 41/2016. (VI. 21.) számú határozata**

Teskánd Község Önkormányzata a volt templom épületének vásárlási szándékától el áll. Az ingatlant 20.000.000,- Ft eladási áron nem vásárolja meg.

Tóth Istvánné polgármester tájékoztatta a képviselőtestületet, hogy a sportpályánál lévő hulladékszigetet nem rendeltetésszerűen használják. Jelenleg is nagy mennyiségű papír és egyéb anyagok vannak mellé lerakva.

Arra gondolt, hogy kamerát kellene felszerelni a sportöltöző falára.

- a település honlapja frissítésre, megújításra kerül,

Dormán Jenő a temetőkerítés az önkormányzati dolgozók közreműködésével elkészült.

Patakiné Sümegi Mária Erzsébet kérdése, hogy a kerékpárút közbeszerzés bírságának ügye

milyen folyamatban van ?

Tóth Istvánné polgármester az ezzel kapcsolatos dokumentumokat elküldték az Országgyűlési képviselőnek.

A következő 3./ napirendi pontot a képviselőtestület zárt ülés keretében tárgyalta.

Kmf.

**Tóth Istvánné Fazekas István**

**polgármester jegyző**

Patakiné Sümegi Mária Erzsébet Sipos László

jegyzőkönyv-hitelesítők